DIT gebeur min dat daar werklik 'n groot vonds in die Afrikaanse musiekwereld is -- en dan praat 'n mens van iemand wat jy in dieselfde asem kan noem as groot geeste soos Koos du Plessis, Lucas Maree, Anton Goosen en Coenie de Villiers.
'n Betreklik onbekende Afrikaanse sanger wat sy plek met reg in die uitgelese geselskap sal kan volstaan, is Jacques Steyn van Pretoria. Pop-Opskop wil voorspel dat hy die groot vonds van die jare negentig gaan wees.
En as Jacques se musiek nie in die nuwe dekade 'n vastrapplek gaan kry nie, gaan die Afrikaanse musiekbedryf maar net weer 'n verdoemende oordeel oor homself uitspreek -- almal onthou wat met Clarabelle van Niekerk gebeur het.
Omdat die platevedryf en magtige elektroniese media hom soos 'n stiefkind behandel het, het hy al oorweeg om sy toerusting weg te pak en net in die stort te sing.
Gelukkig het kassette met sy muslek daarop in omloop gekom. Mense wat die kassette gehoor het, was so opgewonde daaroor dat hulle dit gedupliseer het. So het Steyn reeds 'n klein kultusgevolgie opgebou. Een aand was 'n groepie jong mense so opgewonde oor Jacques se musiek dat hulle van tienuur die aand tot vieruur die oggend oor en oor na 'n kasset van hom geluister het!
Musiekhefhebbers wat nuuskierlg is, sal bly wees om te hoor dat nog 'n kasset van Jacques, Eksperiment #043Z, later vanjaar beskikbaar sal wees. Hy gaan ook te sien wees in 'n kabaret saam met nog 'n opwindende nuweling, Marita Esterhuyse. Die kabaret se naam is Tango vir 'n tert.